《和陈槐庭词兄却扇词》
清代·郑以庠

枯肠日饮润如酥，醉过消寒九九图。自笑玉川唯赤脚，锦囊收九当奚奴。

琴瑟和鸣等断金，筝琶添奏意犹深。愿卿休咏江沱句，旁挺离支惬素心。

轻盈二八绮罗身，南脸西眉画不真。他日颛房须仔细，妒鳞防逆比肩人。

豆蔻香浓二月梢，游蜂恰好借为巢。东风似喜开生面，连理枝头又吐苞。

作者简介：郑以庠，字养斋，新竹人。光绪年间（1875～1895）台北府廪学生。乙未（1895）割台时，西渡厦门。后返台，为竹社社员